Mans gesoek wat tiener glo saam verkragFoto ter illustrasie. (Argieffoto) Polisie in Klerksdorp is op soek na twee mans wat glo verlede week saam met ŉ minibustaxibestuurder ŉ tienermeisie om die beurt verkrag het. Amanda Funani, woordvoerder van die polisie in Noordwes, sê die 15-jarige tiener was verlede Woensdag op pad huis toe nadat sy by ŉ vriend gekuier het. Sy het na bewering in ŉ minibustaxi geklim, waarna die bestuurder na ŉ huis gery en twee mans met klapmusse opgelaai het. “Die bestuurder het glo ŉ ander rigting ingeslaan en die meisie het hom daaroor gevra. Een van die mans het toe gedreig om haar met ŉ mes te steek indien sy nie stilbly nie.” Die meisie is na ŉ huis in Jouberton geneem, waar die drie mans haar om die beurt verkrag het. Die tiener is ná die voorval by ŉ nabygeleë spoorlyn afgelaai en het daarin geslaag om by haar huis te kom. Sy is na ŉ plaaslike hospitaal geneem vir ŉ mediese ondersoek. “ŉ Saak van ontvoering, roof en drie aanklagte van verkragting word deur polisie ondersoek,” het Funani gesê. Die tiener het die volgende dag haar oom en die polisie na die huis geneem waar die voorval plaasgevind het. Beamptes het daarin geslaag om die 33-jarige taxibestuurder te identifiseer en in hegtenis te neem. Hy het reeds Vrydag in die Klerksdorp-landdroshof verskyn. “Die polisie doen ŉ beroep op die publiek om sers. Kenneth Ntshekane by 078 407 6351 te skakel met enige inligting wat tot die inhegtenisneming van die ander twee verdagtes kan lei.”